钦定古今图书集成/明伦汇编/氏族典/第160卷 > 韩伯
## 钦定古今图书集成/明伦汇编/氏族典/第160卷 > 韩伯

按《晋书韩伯传》：“伯字康伯，颍川长社人。清和有思理，
留心文艺。举秀才，征佐著作郎，并不就。简文帝居藩，
引为谈客。自司徒左西属，转抚军掾，中书郎、散骑常
侍、豫章太守，入为侍中。陈郡周勰为谢安主簿，居丧
废礼，崇尚庄老，脱落名教。伯领中正不通，勰议曰：‘拜
下之敬，犹违众从礼，情理之极，不宜以多比为通’。时”
人惮焉。转丹阳尹，吏部尚书，领军将军。既疾病，占候
者云“不宜此官。”朝廷改授太常，未拜，卒，时年四十九。
赠太常。子㻅，官至衡阳太守。